Byrådet skviser bilistene: Halverer antall p-plasser i nye bygg

For å nå sine miljømål, lager byrådet regler for å redusere antall parkeringsplasser. – Vil føre til mer «villparkering», mener opposisjonen.

Med byrådets nye parkeringsnorm kan det bli enda hardere kamp om lovlige og ikke-så-lovlige parkeringsplasser i trange gater og villaveier. Dan P. Neegaard

24. mars 2017 21:30 Sist oppdatert 25. mars 2017

Grovt sagt vil byrådets nye parkeringsnorm føre til en halvering av antall parkeringsplasser i nye boligbygg i Oslo.

I dag finnes en parkeringsnorm, vedtatt i 2002, som sier hvor mange parkeringsplasser det minst skal være til et nybygg. Den har ingen øvre grense for hvor mange parkeringsplasser som kan bygges.

Innfører maksimumsgrense

Nå har byrådet fremmet forslag om en ny parkeringsnorm. Den har ikke bare en minimumsnorm for hvor mange parkeringsplasser som kan bygges, den har også en maksimumsgrense. Det vil redusere antall parkeringsplasser i nybygg dramatisk.

Gateparkering i sentrum kan du snart bare glemme. Det blir forbudt 1. juni.

Byrådet er ikke bare bekymret for at det skal bli for få parkeringsplasser, det er også opptatt av at det ikke skal bli for mange.

I gjeldende norm skulle det – for å forenkle et vanskelig regelverk noe – i indre by være cirka 0,25 parkeringsplass pr. rom (0,9 for en fireroms leilighet) og 0, 4 pr. rom i ytre by.

En tre roms leilighet skulle ha 0,7 p-plass i indre by og 1,1 p-plass i ytre by.

På Skøyen skal det bygges, men om du kan bo der og ha bil, det er helt uvisst.

Den nye normen er ikke vedtatt av bystyret, men Plan- og bygningsetaten er pålagt å forholde seg til den. Her er byen delt i tre soner og det er ikke lenger snakk om rom, men parkeringsplasser pr. hundre kvadratmeter boligflate: En tre roms leilighet på 60 kvadratmeter skal ha maksimalt 0,36 P-plass hvis den er i sentrum, 0,48 i tett by og 0,72 plasser i åpen by.

Område P-plasser per 100 m2 boligflate Sentrum, Fjordbyen, Grønland og Skøyen Max 0,6 – min. 0,3 Tett by + knutepunkter,stasjonsnære områder og utviklingsområder Max 0,8 – min 0,4 Åpen by Max 1,2 – min 0,6

Seks leiligheter – én parkeringsplass

I praksis betyr det at det minst må være tre til seks 60 kvadratmeters leiligheter pr. parkeringsplass i sentrum og minst to i resten av byen. Utbyggerne bygger i dag stort sett så få parkeringsplasser som normen tillater, fordi det er billigst.

Gjør de det med det nye regelverket, betyr det at det blir én parkeringsplass for hver sjette leilighet i i sentrum og for hver tredje eller fjerde leilighet på 60 kvadratmeter i ytre by.

Kartet som viser de tre parkeringssonene som byrådet nå vil innføre. Reglene for tett by vil også gjelde i knutepunkter, stasjonsnære områder og utviklingsområder i åpen by.

– Virkelighetsfjernt

– Høyre mener forslaget til nye parkeringsbestemmelser er virkelighetsfjernt, sier bystyremedlem Pia Farstad von Hall.

– Vi forstår ikke hvorfor byrådet vil straffe familier som er avhengig av bil for å få hverdagen til å henge sammen. Mange eier bil fordi de trenger den, selv om de ikke bruker den til arbeidsreiser. De må derfor ha et sted å sette den. Om parkeringsplassene omtrent blir borte i nye boligprosjekter, betyr det mer «villparkering» og farligere trafikksituasjoner i sideveier. Høyre deler byrådets ambisjon om en mer klimavennlig by, men vi tror på positive virkemidler og ikke straff.

– I tråd med tiden

Men byrådet tror på pisken, og vil gjøre det enda mindre attraktivt å ha bil for folk i Oslo.

– Vi ønsker å redusere bilbruken og gjøre Oslo til en mindre bilbasert by. Men vi skal ikke forby parkeringsplasser, vi skal bare redusere p-normen for bil, øke den for sykler og få inn flere ladepunkt, sier byråd for byutvikling, Hanna E. Marcussen.

Hun avviser på det sterkeste at den nye normen er basert på en virkelighetsfjern, grønn illusjon om at Oslofolk klarer seg uten bil.

Noen bilister føler seg som jaget vilt i sentrum.

– Tvert imot er vi i tråd med tiden når vi ønsker å redusere arealet som kun brukes til å sette fra seg bil. Og politikken vår virker, folk i byen kjører mindre bil, det er færre som tar «lappen» og det er stadig flere som er med på ordninger som gjør at de har tilgang til bil de få gangene de har behov for den, sier Marcussen som også viser til at utbyggere er fornøyde med å bygge færre parkeringsplasser.

– Men færre parkeringsplasser betyr enda flere biler trafikkfarlig parkert i smale gater og villaveier?

– Vi vil også jobbe for å begrense gateparkering, sier Marcussen.